arnastofnun/IGC-2024 huggingface dataset:
Sömu góðu matarholurnar

Rölti milli góðbúanna í veitingabransanum í september. Staðfesti hér með, að allt er við það sama. Beztu matarholurnar eru þær sömu. Fremst meðal þriggja jafningja er Sjávargrillið við Skólavörðustíg. Ævinlega fullkomlega eldaður fiskur dagsins og flott humarsalat, þjónusta hlýleg. Næst kemur Friðrik V, eina sanna bistró borgarinnar. Þar er kallinn í eldhúsinu, konan í salnum og ættingjar hjálpa eftir þörfum. Stefnuföst matarhola nýþjóðlegrar matreiðslu. Þriðja í röðinni er svo Fiskfélagið. Nánast alltaf með fínustu matreiðslu og aðeins stífara í andrými en hin tvö. Nokkur hús fylgja svo fast á eftir.
Gjáin hefur breikkað

Girðing löggunnar um alþingi er komin út á miðjan Austurvöll. Líklega á að hindra, að þingmenn verði grýttir. Auðvitað þurfa þeir að halda heilsu. En þetta segir langa sögu í einni málsgrein: Gjáin milli þings og þjóðar hefur breikkað. Kominn er meirihluti, sem eingöngu þjónar hagsmunum hinna ríkustu. Auðlindarentan var lækkuð og auðlegðarskatturinn lagður niður. Á sama tíma riðar Landspítalinn til falls. Ráðherrar stritast við að felast bakvið ný orð: Orðið Hagræðing kemur í stað orðsins Niðurskurður. Og svo framvegis. Kjósendur hafa fíflast til að velja sér vellygna fulltrúa, sem svíkja þá.
Velferðin hrynur

Heilsu þjóðarinnar hrakar í samanburði við nágrannalöndin. Fátæklingar hafa margir ekki ráð á að borga sinn hlut í heilsugæzlu. Tannlækningar eru þar fremstar, enda lengi verið einkareknar. Fimmti hver íslenzkur lágtekjumaður neitar sér um tannlækningar. Við erum í sömu stöðu og Búlgarar og Lettar, þjóðir með skörðóttan kjaft. Þetta hrikalega afturhvarf frá velferðinni er óþekkt víðast um Evrópu. Síðan magnast ógæfan, Landsspítalinn rambar á barmi hruns. Þátttaka sjúklinga í kostnaði vex. Fleiri verða einfaldlega að neita sér um þjónustuna. Velferðin hrynur og fólk fer að deyja af þessum sökum.
Ofvirkni og tombólur

Hroki og ofvirkni vegagerðarinnar í árás vinnuvéla á Gálgahraun einkennir suma verkfræðinga umfram aðra. Sumum líður illa, nema allt sé á fullu. Ég er doktor í drullu, sagði Gunnar I. Birgisson verkfræðingur, áður bæjarstjóri Kópavogs. Þetta var kallað óþægð í börnum í gamla daga, en kallað dugnaður í dag. Hugarfarið hefur tröllriðið Landsvirkjun, Orkuveitunni og HS Orku. Menn vilja grafa, moka og bora, leggja rör og leiðslur. Verst er, þegar ofvirkni slær saman við græðgi verktaka. Þá halda fólki engin bönd. Út úr því koma frægar stórvirkjanir, sem látnar eru selja orku til stóriðju á tombóluverði.
Engir kaupendur að orku

Er fjárflestar hlógu að Sigmundi Davíð í London, fattaði hann, að útlendir peningar mundu ekki fást í stórvirkjanir. Var ástandið þó nógu slæmt fyrir, verð lægra á áli og fyrirsjáanlegt lágt verð um árabil. Allir virðast tapa á álinu, ekki bara þeir, sem selja orku á tombóluverði. Sigmundur Davíð hefur fattað, að engir munu kaupa orku á frambærilegu verði. Ekki til Helguvíkur, ekki til Bakka. Ekki frá Hellisheiði og ekki frá Þeistareykjum. Áfall fyrir hina froðufellandi jarðvöðla og álfíkla á borð við Sigurð Inga Jóhannsson. En gleðitíðindi fyrir flesta aðra landsmenn, sem vilja rifa stóriðjuseglin.
Talar ekki íslenzku

Kristján Þór Júlíusson segir ekki, að skera þurfi niður heilsuþjónustu. Orðar það svo, að hagræða þurfi. Hagræða? Segir ekki, að gagnrýnendur eigi að halda kjafti. Orðar það svo, að vanda þurfi umræðuna um Landspítalann. Er vandinn þar? Segir ekki, að ástandið sé í steik. Orðar það svo, að umræða um ástandið sé í ólagi. Umræðan í ólagi? Þurfa álitsgjafar endurhæfingu? Segir ekki, að stór hluti heilsuþjónustu hrynji. Orðar það svo, að grunnþjónustan verði vernduð. Grunnþjónustan? Kristján talar ekki íslenzku. Talar newspeak úr bók Orwell. Hafnar veruleika, lifir í sýndarveruleika hugtakabrenglunar.
Greifarnir eiga pólitíkina

Ríkisstjórnin varði fyrirhugaðan niðurskurð menningar og eftirlits með bófaflokkum fjármála með því að peningana vantaði í heilbrigðiskerfið. Svo kemur í ljós, að peningarnir fara ekki heldur í heilbrigðiskerfið. Þeir voru nefnilega strax sendir kvótagreifum og auðgreifum. Ekkert er orðið eftir af réttlætingum, nema örfá innantóm slagorð: “Gefum þeim séns” og “Þetta skýrist seinna”. Raunar hafði ríkisstjórnin aðeins eitt mál á dagskrá, að létta auðlindarentu af kvótagreifum og auðlegðarskatti af auðgreifum. Hins vegar mega sjúklingar éta það, sem úti frýs. Greifarnir eiga pólitíkina.
Tólf týndir milljarðar

Fyrir kosningar lofaði Framsókn að spýta 12-13 milljörðum í Landspítalann. Eftir kosningar ítrekaði Vigdís Hauksdóttir 12-13 milljarðana. Þeir fóru svo bara í kvótagreifana. Nú hefur Björn Zoëga forstjóri sagt af sér, því að hann sér ekki týnda féð á fjárlögum. Þótt spítalinn sé að hrynja. Kristján Þór Júlíusson, sjálfur spítalaráðherrann, er hlaupinn í felur. Meira að segja Vigdís Hauksdóttir er hætt að bíta í skjaldarrendur og er hlaupin í felur. Landlæknir kemur fram og segir þetta ekki ganga lengur, flótti sé brostinn á í hópi lækna. Kvótagreifar smjatta, en fólk fer senn að deyja.
Skipti um skoðun

Sigmundur Davíð kom frá London sem breyttur maður. Þar hlógu útlendingarnir, þegar hann sagði þeim að koma með peninga til Íslands. Vilja ekki festa fé í krónufrysti. Forsætis fór hingað kominn

beint í sjónvarpið og sagði okkur ekki þurfa erlenda peninga. Erlent áhættufé væri næsti bær við erlend lán. Betra væri að nota innlenda peninga, til dæmis fé lífeyrissjóða. Svo sagði þessi formaður stóriðjuflokks, að fremur þyrfti að efla sprotafyrirtæki. Snerist á punktinum. Er hann orðinn vinstri grænn? Auðvitað á þjóðin fyrst og fremst að fagna, að Sigmundur Davíð getur skipt um skoðun á punktinum.
Krónan er þjóðremba

Hæstaréttardómurinn um útgreiðslu eigna í krónum skapar möguleika í náinni framtíð. En einnig fylgir ýmis framtíðarvandi. Guardian segir Landsbankann hafa í London hótað gjaldþroti, fái hann ekki lengd lán. Nú telja erlendir bankar, að gjaldeyrir, sem fer hingað, frjósi inni í krónum. Um leið sitja kröfuhafar uppi með krónur, sem þeir geta ekki skipt vegna gjaldeyrishafta. Að öllu samanlögðu hindrar þetta, að ríki og bankar fái gjaldeyri að láni. Ísland fer á svartan lista og verður svo um fyrirsjáanlega framtíð. Vegna þeirrar firru, að krónan sé nothæfur gjaldmiðill. En hún er bara þjóðremba.
Stóra störukeppnin

Hæstaréttardómurinn gegn þrotabúi gamla Landsbankans flýtir fyrir uppgjöri búsins og gjaldþroti þess. Bankinn verður að koma erlendum eignum í verð og flytja inn gjaldeyrinn. Borgar síðan erlendum kröfuhöfum í krónum, sem þeir vilja forðast. Eru því líklegri en áður til að gefa eftir hluta gegn því að fá hitt í gjaldeyri. Erlendar eignir föllnu bankanna nema 2.300 milljörðum, svo þetta bætir gjaldeyrisstöðuna. Um skeið verður eins konar störukeppni í gangi, án þess að vitað sé um útkomu hennar. Plúsar og mínusar eru við þessa störukeppni. Á meðan verða gjaldeyrishöft áfram og erlent lánsfé fæst ekki.
Ráðherra útí móa

Sigurður Ingi Jóhannsson ráðherra vakti athygli á fundi um lífræna ræktun og verzlun. Vissi greinilega ekkert um hvað málið snerist. Sagði bara dæmisögu, er enginn skildi. Fundarmenn hafa síðan komið hver á fætur öðrum í fjölmiðla til að undrast ráðherrann. Virðist telja lífræna ræktun sjálfsþurftarbúskap í tínslu villtra jurta. Hafði engan áhuga á að heyra hið rétta. Enda er hann ráðherra atvinnugreinar, sem allra skemmst hefur gengið í lífrænni ræktun í Evrópu. Forngripurinn í ráðherrastóli hefur ekki orðið var við sprengingu í Evrópu og Bandaríkjunum í verzlun lífrænna afurða. Hann er aðhlátursefni.
Bófar rústa spítala

Björn Zoëga forstjóri hyggst ekki taka þátt í að hrinda Landspítalanum fram af brúninni. Hann er hættur. Hefur séð fjárlagafrumvarp bófanna, sem notuðu spítalaféð í annað. Sigmundur Davíð Gunnlaugsson og Bjarni Benediktsson bera alla ábyrgð á þessu ástandi. Eyddu sumrinu í að gefa kvótagreifum eftir auðlindarentu og öðrum greifum auðlegðarskatt. En settu öll framfaramál almennings í nefndir og nefndanefndir. Þeir geta ekki kennt neinum öðrum um fall Landspítalans fram af brúninni. Sumarsukk bófanna tveggja er margfalt meira en sem nemur fjárþörf hans. Þeir einir hrinda Landspítalanum fram af.
Valdið stígur til höfuðs

Ráðherrar Sjálfstæðisflokksins segja sem fæst, en litlu framsóknarkallarnir í ríkisstjórninni þenja brjóst. Þykjast vera töffarar, sem að hætti ársins 2007 geti sagt “ég-á-það-ég-má-það”. Þannig hjó Gunnar Bragi á Evrópu í stað þess að láta hana hverfa í þoku. Sama gerði Sigurður Ingi í náttúruvernd, afskaffaði bara lögin. Eygló Harðardóttir rekur nefndarmenn kruss og þvers, án þess að vitað sé um nein pólitísk afglöp þeirra. Sigmundur Davíð kallar stofnanir og samtök, sem honum líkar ekki, marklausar skammstafanir. Valdið hefur stigið ráðherrum Framsóknar til höfuðs. Þar er drambið falli næst.
Hrokinn fer honum illa

Að skammstöfuninni SDG frátalinni segist forsætisráðherra andvígur flestum skammstöfunum: Hann hefur “ekki miklar áhyggjur af því hvað hinum og þessum skammstöfunum finnst um þetta frumvarp”. Þannig lýsti hann fjölþjóðlegum björgunarsveitum í fjármálum, svo sem Alþjóða gjaldeyrissjóðnum og Efnahags- og framfarastofnuninni. Nú lýsir hann á sama hátt aðilum vinnumarkaðarins, Alþýðusambandinu, Samtökum atvinnulífsins og Viðskiptaráði. Þetta er nokkuð bratt hjá hraðlygnum strák, sem þekktur er af óskiljanlegum ræðum, þar sem orð eru hengd saman án samhengis. Hroki fer fáum vel og SDG einkar illa.
Samhengislaus flaumur orða

Lítið dæmi um bullið, sem vellur upp úr forsætisráðherra, þegar hann lýgur ekki beinlínis: Hann segir oddamenn vinnumarkaðarins aðeins vera þrjá menn, sem ekki tali fyrir aðra, bara fyrir sig. Eru þeir þó valdir af fulltrúum, sem kosnir eru í félögum. Nákvæmlega eins og forsætisráðherra er valinn af kosnum þingfulltrúum. Talar þá Sigmundur Davíð ekki fyrir ríkið, bara fyrir sjálfan sig? Þannig má rekja sig eftir ræðum hans, þær eru samhengislítill flaumur orða, svokölluð munnræpa. Kerlingum finnst gott að heyra strákinn tala djúpt niður í hálsinn, finnst hann ábyrgur. Er þó bara lyginn bullari.
Íslam er herská trú

Þótt saga kristinnar kirkju sé blóði drifin, verður íslam að teljast vera og hafa verið herskárra trúfélag. Með hervaldi varð hún strax ríkistrú Norður-Afríku og Miðausturlanda allt að Indlandi. Múslimar eiga enn í dag erfiðara með að samlagast öðru fólki en fylgismenn annarra trúfélaga. Síðari hluta miðalda var íslam samt meiri menning en kristni. Í skjóli íslams blómstruðu vísindi, sem áttu erfitt uppdráttar í kaþólskum ríkjum. Á tíma endurreisnar tóku vesturlönd hins vegar framúr. En þá fremur sem veraldleg ríki Mammons en sem kristin ríki. Framfarir fæðast á vesturlöndum, ekki í heimi íslams.
Pólitískt sjálfsvíg

Fækkun bílastæða við ný hús í eldri byggð niður í 0,8 stæði á íbúð leiðir til vandræða nágranna. Yfirfall bílanna kemur niður á bílastæðum í nágrenni nýju húsanna og dregur úr þægindum fólks í öllu hverfinu. Nýju húsin skapa líka skugga og spilla útsýni fólks í gömlu húsunum. Þétting byggðar leiðir þannig á ýmsan hátt til óþæginda þeirra, sem fyrir búa í hverfinu. Þeir mæta reiðir í grenndarkynningar, skrifa andmælabréf og fara loks í skaðabótamál við sveitarfélagið. Stefna byggðarþrengingar í Reykjavík er ávísun á þess háttar vandræði. Má líkja við tilraun til pólitísks sjálfsvígs meirihlutans.
Verndum dreifða borg

Verði flugvöllurinn í Vatnsmýri lagður niður, vil ég, að innanlandsflug sé flutt til Keflavíkurvallar. Að völlur og innviðir séu þar notaðir, en ekki lagður kostnaður í nýjan flugvöll. Hef enga trú á, að fólk tapi heilsu á að lenda ekki við hlið Landspítalans. Gildi flugvallarins er hins vegar allt annað. Hann hindrar ráðagerðir um þétta byggð í Vatnsmýri. Þétting byggðar er hvarvetna til vandræða. Hún leiðir til óánægju íbúa og mótmæla þeirra, sem lenda svo í málaferlum. Við þurfum meira af opnum svæðum og sambandi við náttúruna. Ekki stælingu á borgum, sem áður var troðið innan við borgarmúra.
Ráðum við straumþungann

Skortur á fagmennsku muni ekki standa aukinni ferðaþjónustu fyrir þrifum. Hér er mikið af vel menntuðum kokkum og mikið af elskulegu fólki til að reka hótel og veitingastaði. Hvort tveggja fær aðhald af reynslusögum ferðalanga á TripAdvisor. Þar kemur fram, að víða fá ferðamenn frábæra gistingu hér og flottan mat. Þar fá þeir líka að heyra það, sem standa sig illa. Við munum í fagmennsku þola 15% aukningu í ferðamannastraumi á ári hverju. Plön um aukið gistirými eru víðtæk og munu vafalaust standa undir eftirspurn. Vandinn er mestur í of vægu eftirliti og lélegum frágangi við helztu náttúruperlurnar.
Lærum af vanda Feneyja

Feneyjar voru eitt heimsveldanna fyrir nokkrum öldum. Borgin er fyrir löngu orðin að safni um sína eigin fortíð. Þar búa 60.000 manns og taka við 80.000 manns á degi hverjum. Voldug skemmtiferðaskip sigla framhjá Palazzo Ducale, sem er eins og legó-kubbur í samanburði. Feneyingar segja að nú sé komið meira en nóg, skammta þurfi aðgang með aðgöngumiðum. Samt er enn auðvelt að finna kaffihús og veitingahús með fleiri heimamönnum en túristum. Samt eru enn sund og brýr, þar sem fortíðin ríkir ein. Við getum sumt lært af vanda Feneyinga. Einkum þarf innviði: Eftirlit, klósett, viðhald og göngustíga.
Hatrið á náttúrunni

Hatur framsóknarmanna á náttúrunni er gamalgróið. Munið þið eftir Valgerði Sverrisdóttur og Siv Friðleifsdóttur? Þóttust vera töff. Framsókn er bara jarðvöðull, sem elskar jarðýtur og grjótflutninga, skurðgröfur og jarðbora. Þetta í blóðinu. Nú er kominn nýr ráðherra, Sigurður Ingi Jóhannsson. Segist ætla að afnema nýju náttúruverndarlögin. Frestar friðlýsingu Þjórsárvera. Færir virkjunarkosti úr biðflokki í nýtingarflokk. Segist slátra rammaáætlun um sátt milli virkjana og friðunar. Segist helzt vilja leggja niður sjálft umhverfisráðuneytið. Samtals heitir þetta einfaldlega: Hatrið á náttúrunni.
Hulin borgarastyrjöld

Á hverju ári eru 33.000 Bandaríkjamenn drepnir með skotvopnum, fleiri en í umferðarslysum. Eins og allir Íslendingar séu drepnir á tíu ára fresti. Af þessum fjölda deyja innan við fimm á ári í því, sem kölluð eru hryðjuverk. Má kalla þetta borgarastyrjöld? Barn, sem hringir dyrabjöllu, er skotið til bana. Þetta er ekki lengur siðað samfélag borgara, þetta er löglaus þriðji heimurinn. Byssueign vex, en Barack Obama forseti tuldrar bara og gerir ekki neitt. Þetta er meiriháttar vandi. Leiðir meðal annars til, að þú sætir áreiti á flugvöllum, sértu svo hugumstór að ferðast til Bandaríkjanna.
Bandamenn taldir óvinir

Um öll vestræn ríki klóra menn sér í hausnum út af tölvu-ofbeldi Bretlands og Bandaríkjanna. Hakkarar NSA og GCHQ réðust til dæmis á Belgacom. Stjórn Belgíu hefur opinberlega kvartað. Áður höfðu menn talið, að Kínastjórn væri að baki skæruhernaðarins. En það reynast vera stjórnlausar leyniþjónustur Bretlands og Bandaríkjanna. Engin leið er að fá stjórnir ofbeldisríkjanna til að tjá sig um framvindu málsins. Furðulegt er, að ríki skuli vilja vera í hernaðarbandalagi með Bretlandi og Bandaríkjunum. Er líta á bandamenn sína sem svarna óvini. Og svífast einskis í að grafa undan bandalagsríkjum sínum.
Krukkur-pakkar-dósir-dunkar

Virði stundum fyrir mér fjölda glerskápa í inngangi heilsuræktar, sem ég stunda. Þar er eingöngu á boðstólum ýmis óþverri, einkum próteindrykkir og kolvetnisdrykkir, próteinstengur og fæðubótarefni. Hundamat er haldið að líkamsræktarfólki, líklega af því að það talið undir lélegri meðalgreind Íslendinga. Þekktir þjálfarar í líkamsrækt mæla með slíkum óþverra og selja jafnvel undir eigin merki. Þetta er eins og að fara í dæmigerða heilsubúð. Þar bíða þín tugir lengdarmetra af krukkum og dósum, pökkum og dunkum. Það er eins og fólk ímyndi sér, að góð heilsa sé göldruð upp úr verksmiðjum.
Silfur og sætabrauð

Hér á landi er enginn jafnoki Angelu Merkel. Ríkjum ráða sætabrauðsdrengir yfirstéttarinnar, sem eingöngu gæta hagsmuna auðmanna. Silfurskeiðungarnir hafa aldrei dýft hendi í kalt vatn og vita ekkert um þarfir þjóðarinnar. Þegar þeir fengu völdin, flýttu þeir sér að gefa kvótagreifum milljarða og öllum auðgreifum aðra milljarða. Svo ætla þeir í vetur að gefa þeim, sem skulda í stóru húsnæði, enn fleiri milljarða. Alþýðan fær síðar molana, sem falla af borði silfurskeiðunga. Þessi vitleysa er í boði kjósenda. Þeir eru gersamlega ófærir um að meta pólitíkusa á sama hátt og Þjóðverjar gera.
Einbeitingarskortur minn

Mig skortir EINBEITINGU. Þegar ég sæki fyrirlestur, dettur athyglin ítrekað úr sambandi. Því hef ég búið fyrirlestra mína og námskeið í blaðamennsku á allt annan hátt. Efnið er á myndskeiðum, svo að þú getur notað þau, þegar þér hentar og þú ert í stuði, hvar sem þú ert. Þú getur horft á myndskeiðin, hlustað á þau, lesið textann á skjánum eða á meðfylgjandi skjali. Þú getur svissað fram og aftur milli skilningarvita til að hvíla þig eða notað fleiri en eitt skilningarvit í senn. Námskeiðin eru hér á heimaslóðinni www.jonas.is. Þau eiga að lina skort á kennslu í sjálfu handverki blaðamennskunnar.
Mamma veit bezt

Angela Merkel mun slá Margaret Thatcher út í langlífi í embætti. Verður áfram kanzlari Þýzkalands næstu árin. Áfram kjölfestan í evrópsku samstarfi á leið út úr kreppunni. Ótrúlegur pólitíkus, kemur frá Austur-Þýzkalandi og er ekki fyrir augað fremur en Trabant. En hún nýtur trausts. “Mamma veit bezt” segja menn. Er alls ekki með neinn ofsa í kristilegri hægri pólitík, heldur sig fremur á miðjunni. Vill félagslegan markaðsbúskap og getur samið við alla, jafnvel græningja og pírata. Skilur þjóðarsálina, er til dæmis að loka kjarnorkuverum Þýzkalands. Enginn slíkur leiðtogi er til á Íslandi.
Þolir ekki hópefli

Mikið skil ég Brynjar Níelsson vel. Hann þolir ekki hópefli, ekki einu sinni hópefli þingmanna ríkisstjórnarinnar á Nesjavöllum. “Ég hef engan sérstakan húmor fyrir svona uppákomum en ég var neyddur til að fara og taka þátt … En sem betur fer þurftum við ekki að gista og fórum heim um nóttina.” Minnir mig á hópefli, sem Eyjólfur Sveinsson stóð fyrir á Leirubakka. Þar áttu DV starfsmenn að stilla saman strengi, auglýsingamenn og blaðamenn. Auðvitað víðáttu-vitlaust. Ég passaði mig á að geta komizt undan á eigin bíl. Í sumum starfsgreinum er hópefli ekki við hæfi. Einmitt í lýðræðislegri starfsemi.
Hatrið á Evrópu

Ólafur Ragnar Grímsson, Davíð Oddsson og Sigmundur Davíð Gunnlaugsson hatast út í Evrópu, því þar er hlegið að þeim. Ólafur Ragnar hossar sífellt Kína, Indlandi og Rússlandi, þótt þar sé ofbeldisstjórn og lýðræðishalli. Evrópa er hins vegar háborg siðmenningar og lýðræðis. Eina álfan, sem leysir vanda sinn á friðsamlegan hátt. Frá Evrópu koma hingað ferðamennirnir og þar er markaðurinn fyrir afurðir okkar. Evrópa vill líka auka lýðræði á kostnað gerræðis. Fer í taugar valdshyggjumanna, er vilja svigrúm til davíðsku með verðlausri krónu. Og þeim hefur tekizt að hræða alla skynsemi úr kjósendum.
Loftslagið hitnar

Loftslagsbreytingaráð Sameinuðu þjóðanna birtir senn skýrslu, sem enn einu sinni staðfestir sannleikann: Loftslagið er að breytast af mannavöldum og hraði breytinganna fer vaxandi. Þetta er niðurstaða 259 vísindamanna frá 39 löndum. Búið er að hreinsa út ýkjur, sem voru í eldri skýrslum. Nú er bara um að ræða óhrekjanlegar staðreyndir. Þar á meðal aðvörunina um að hægt og sígandi hækkar hitastig að meðaltali og stefnir í óefni. Breytir því ekki, að hatursmenn vísinda munu áfram æpa “falsanir” og benda á kólnun hér og þar. Undir kynda olíufélög, sem verja milljörðum til að hindra gagnaðgerðir.
Flatjarðarsinnar

Flatjarðarsinnar höfnuðu kenningunni um, að jörðin sé hnöttur. Seinna varð þetta háðsyrði yfir alla, sem hafna vísindum. Nær yfir þá, sem trúa svæsnum samsæristilgátum eða óvinveittum geimverum, hafna þróunarkenningunni eða loftslagsvísindum. Oft kynda hagsmunaaðilar undir þessu, olíufélög og aðrir mengunarvaldar. Verja milljörðum í áróður, pólitískar mútur og gervivísindi til að fá auðtrúa til að hafna loftslagsvísindum. Auðvelt er að sjá, hvar öflugir hagsmunir eru að baki ruglinu. Annars getur þetta orðið lævíst. Allt er fullt af gervifólki, sem ritar greinar þvert á viðurkenndar staðreyndir.
Réttlæti sjálfhverfra

Með aukinni sjálfhverfu eykst þörf fólks fyrir að njóta réttlætis. Fólk telur sig eiga rétt á að vera miðpunkturinn. Að geta farið beint úr skóla í vel borgaða vinnu og geta fengið 100% lán í 400 fermetra húsnæði. Einn nemenda minna sagðist eiga skilið hærri einkunn, því að hann hefði fengið hátt í skóla. Sumt af þessu fólki býr við skert veruleikaskyn og telur sér alla vegi færa. Svo þegar einn af mörgum jarðskjálftum hagsögunnar spillir fjárhag allra, hrópar sukkfólkið “forsendubrestur forsendubrestur”. Heimtar, að vikið sé frá velferðarstefnu yfir í “réttlæti” fyrir hina sjálfhverfu.
Ráðstefnu-gullnáman

Ráðstefnugestir nota tvöfalt meiri peninga hér á landi en aðrir ferðamenn. Skynsamlegt er að nota fé til að efla ráðstefnuhald fremur en aðra þætti ferðamála. Markaður fyrir ráðstefnur er nánast ótakmarkaður. Flest samtök og fyrirtæki eiga enn eftir að bæta Íslandi á ráðstefnulistann. Í Reykjavík þarf að reisa fleiri hótel. Þar á meðal hótelið á Hörpulóðinni, þótt kvosin verði að öðru leyti látin í friði. Hægt er að reisa hótel í jaðri gamla miðbæjarins, svo sem við Ánanaust og Mýrargötu, við Þverholt og Bríetartún. Veitingahúsin birtast svo næstum sjálfkrafa. Þetta er sannkölluð gullnáma.
Komið með peningana

Peningamenn í London hlógu, þegar Kafteinn ofurbrók sagði: “Ég vonast til að sjá ykkur og peningana ykkar á Íslandi”. Áður var hann búinn að segja hér heima, hvernig ætti að flá svonefnda hrægamma. Já, fjármagnseigendur heita ýmsum nöfnum eftir því, hverja er verið að sleikja hverju sinni. Ofurbrókin hefur enga fjármögnunarstefnu, heldur slær bara um sig með þeim slagorðum, sem henta hverju sinni. Hefur gefizt vel í kosningum á Íslandi, þar sem nóg er af fábjánum, en hentar síður í City eða Wall Street. Þar hlæja menn bara. Kafteinninn flýgur með himinskautum og kemur sjaldan við hér niðri á jörð.
Hafa ekki ráð á heilsu

Fyrir rúmum áratug var meðalkostnaður fólks af heilbrigðisþjónustu kominn í 20% af heildarkostnaði hennar. Þetta virtist ekki leiða til að fólk neitaði sér um þjónustuna. Svo kom hrunið og lífskjörin versnuðu. Þá kom í ljós, að mikill fjöldi gat ekki lengur nýtt sér þjónustuna, hafði ekki ráð á henni. Þetta dregur úr lífslíkum þjóðarinnar og skerðir heilsu hennar. Einkum eykur þetta mun ríkra og fátækra. Sú munur jókst, þegar stjórn sætabrauðsdrengja í þágu ríkra tók við völdum. Hún hefur eingöngu gert breytingar, sem eiga að stækka hlut hinna ríku af kökunni og ráðgerir eingöngu slíkar breytingar.
Hópefli ráðherra

Ríkisstjórnin leitar aðstoðar sálfræðings. Forsætis telur nauðsynlegt, að ráðherrar stundi hópefli, stilli saman strengi, læri að vinna saman. “Ein Volk, ein Reich, ein Führer”. Til þess er fenginn Jóhann Ingi Gunnarsson sálfræðingur. Jafnframt segir okkur almannatengillinn Björn Ingi Hauksson, að Sigmundur Davíð og Bjarni Benediktsson séu einhuga um að ganga í takt. Sigmundur Davíð ætlar sko ekki að reyna að smala köttum eins og Jóhanna. Bráðum fara baráttusöngvar hópeflisins að hljóma út um glugga fundarsala ráðherranna. Klykkt verður út með: “Fram unga fólk undir Framsóknar merki”.
Ýmis forsendubrestur

Sé hugtak forsendubrests skoðað nánar, standa margir nær réttlætinu en þeir, sem ginu yfir of stóru húsnæði. Húseigendur hafa almennt orðið fyrir 29% verðmætisbresti. Launafólk hefur almennt orðið fyrir 30% tekjubresti. Þjóðin í heild hefur orðið fyrir 35% gengisbresti. Það er til ýmis forsendubrestur. Þegar er búið að gera ýmislegt til að lina vanda fátækustu íbúðaskuldaranna. Framsókn hyggst láta örlætið ganga líka til tekjuhárra, sem ginu yfir of stóru húsnæði. Hugtakið forsendubrestur er í tízku, en leiðir mjög fljótt í ógöngur. Betra er að beita venjulegum aðferðum velferðar við vanda skuldara.
Vinsæll forsetabíll

Bílstjóri forsetans vekur ítrekað athygli fyrir athyglisýki. Nú króaði hann tvo bíla inni meðan forsetinn talaði í Melaskóla um umferðarmenningu. Áður hafði hann gert slíkt hið sama við Sólon meðan forsetinn var þar að borða. Forsetaritarinn laug svo, að borðhaldið hafi aðeins staðið í 40 sekúndur. 40 sekúndur. Á tímum snjallsíma er þetta ófært, forsetabíllinn þekkist of vel. Myndir af parkeringum bílstjórans eru óðar komnar á sérstakar síður um óvini fatlaðra og aðra umferðardólga. Forsetinn er sjálfur orðinn svo hrokafullur, að hann hefur tapað áttum. Telur sig sitja með öðrum guðum á Ólympsfjalli.